Cetățenii din mai multe țări membre UE consideră că dezastrele naturale legate de climă reprezintă o amenințare mai mare decât un eventual război.
Acest punct de vedere este evidențiat într-un studiu realizat de “Debating Europe”, membru al grupului independent “Friends of Europe”. Raportul intitulat “2024 Voices – Citizens Speak Up!” a luat în calcul opțiunile exprimate, în anul 2024, de cetățeni din șapte țări ale Uniunii Europene: Belgia, Franța, Germania, Italia, Polonia, Spania și Suedia.
Autorii studiului consideră că scăderea temerilor legate de izbucnirea unui război s-a produs pe măsură ce cetățenii au simțit, în general, un sentiment de protecție în calitate de membri ai NATO. Se observă, de altfel, că toate țările UE de unde au fost culese opinii sunt și țări membre NATO.
Pe de altă parte, locuitorii țărilor unde s-a realizat studiul s-au arătat îngrijorați și de ideea de a ajunge într-o “dependență excesivă” față de NATO.
“Pe parcursul studiului ne-am concentrat pe patru teme: sprijinirea tranziției ecologice, încurajarea creșterii incluzive și durabile, făcând ca democrația să funcționeze pentru toți și consolidarea siguranței și rezilienței. Acestea au fost punctele centrale ale discuțiilor, nu doar pentru că au fost printre cele mai presante probleme cu care se confruntă Europa în prezent, dar şi din cauza frecvenţei cu care s-au intersectat”, explică autorii studiului.
Cercetarea a măsurat, de asemenea, nivelurile de încredere acordate de cetățeni diferiților actori: Uniunea Europeană, guverne naționale și locale, organizații internaționale, societatea civilă, sectorul privat și, în unele cazuri, și mass-media și politia. Identificarea instituțiilor care se bucură de cea mai mare încredere pentru a rezolva diferite probleme este esențială pentru o transformare a societății, subliniază autorii studiului.